LV Eiropas Savienības Oficiālais Vēstnesis C 191/24

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 191/12

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ΚΟΥΦΕΤΑ ΑΜΥΓΔΑΛΟΥ ΓΕΡΟΣΚΗΠΟΥ” (KOUFETA AMYGDALOU GEROSKIPOU)

EK Nr.: CY-PGI-0005-0800-02.03.2010

AĢIN ( X ) ACVN ( )

1. Nosaukums:

“Κουφέτα Αμυγδάλου Γεροσκήπου” (Koufeta Amygdalou Geroskipou)

2. Dalībvalstis vai trešās valstis:

Kipra

3. Lauksaimniecības produkta vai pārtikas produkta apraksts:

3.1. Produkta veids:

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Produkta apraksts, uz kuru attiecas nosaukums (1):

Geroskipas glazētās mandeles (“Κουφέτα Αμυγδάλου Γεροσκήπου”) ir grauzdētas mandeles cukura apvalkā.

Galīgajam produktam ir šādas īpašības.

Fizikālās īpašības Forma ovāla/mandeļveida Krāsa balta

Ķīmiskās īpašības Mitruma saturs 2–4 %

Organoleptiskie rādītāji Virsa/konsistence: izžuvušā cukura sīrupa ārējās kārtiņas virsma ir raksturīgi raupja, taču ēdot tā ir salīdzinoši mīkstāka nekā līdzīgiem produktiem un rada patīkamu sajūtu (tā kūst mutē). Cukura glazūras biezums ir 2–4 milimetri. Garša salda, ko rada cukurs, kā arī grauzdētām mandelēm raksturīgā garša.

3.3. Izejvielas (tikai pārstrādātiem produktiem):

Geroskipas glazēto mandeļu ražošanā izmanto: a) mandeles un b) cukurniedru kristālisko cukuru.

3.4. Dzīvnieku barība (tikai dzīvnieku izcelsmes produktiem):

Nav piemērojams

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Geroskipas glazēto mandeļu ražošana un iepakošana jāveic noteiktajā ģeogrāfiskajā apgabalā (Geroskipas dima (pašvaldības) teritorija) (gan cukura, gan mandeļu izcelsme var būt ārpus noteiktā ģeogrāfiskā apgabala).

3.6. Īpaši noteikumi griešanai, rīvēšanai, iepakošanai u. c.:

Glazētās Geroskipas mandeles nedrīkst iepakot telpā, kurā temperatūra pārsniedz 45 °C, jo citādi maisiņos kondensējas mitrums. Tiklīdz temperatūra ir nokritusies zem 45 °C, vides temperatūrā var uzsākt iepakošanu. Ja mandeles attiecīgā laika sprīdī netiktu iepakotas, iztvaikotu pārāk daudz mitruma, un košļājot Geroskipas glazētās mandeles nebūtu tik mīkstas (mainītos to organoleptiskās īpašības). Citiem vārdiem, Geroskipas glazēto mandeļu iepakošanas brīdim ir būtiska nozīme, jo no tā atkarīgas to galīgās organoleptiskās īpašības. Tāpēc ir svarīgi, lai Geroskipas glazētās mandeles tiktu iepakotas noteiktajā ģeogrāfiskajā apgabalā. Tādējādi tiek garantēts produkta autentiskums un izsekojamība.

3.7. Īpaši noteikumi marķēšanai:

Uz Geroskipas glazēto mandeļu marķējuma norādīts, ka to uzglabāšanas ilgums ir viens mēnesis no pagatavošanas dienas.

4. Precīza ģeogrāfiskā apgabala definīcija:

Geroskipas dima administratīvā teritorija.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Geroskipas glazētās mandeles gatavo pēc tradicionālas ģimenes receptes, un līdz šai dienai visi, kas iesaistīti to pagatavošanā Geroskipas dimā, pieder pie Sofokla Atanasija (Σοφοκλής Αθανάσιος) pēctečiem; viņš uzsāka tās gatavot Geroskipā 1895. gadā. Jau veselu gadsimtu Sofokla Atanasija pēcteči gatavo šo produktu tādā pašā veidā un tajā pašā ģeogrāfiskajā apgabalā (Geroskipas dimā). Tāpēc Geroskipas glazēto mandeļu gatavošanai vajadzīgā amatprasme un zinātība noteiktajā ģeogrāfiskajā apgabalā pastāvējusi kopš 1895. gada, un tā pārmantota līdz pat šodienai. Gatavot Geroskipas glazētās mandeles pieredzējušie meistari māca jaunajiem, tas nozīmē, ka šī zinātība tiek pārmantota no paaudzes paaudzē.

Grāmatā “Γεροσκήπου — Παλαιό και Σύγχρονα Πρόσωπο” (“Geroskipa – vecā un jaunā seja”) (Αριστείδου (Aristidu) un Βάκης (Vakis)) ir atsauce uz apcukurotu mandeļu gatavošanu Geroskipā pēc 1930. gada, un minēts, ka tās pārdotas galvenokārt svētku reizēs. Atsauce uz šo produktu minēta arī grāmatā ar nosaukumu “Η Γεροσκήπου — Ιστορική και Λαογραφική Μελέτη” (“Ieskats Geroskipas vēsturē un folklorā”) (Χατζηκυριάκος (Hacikirjaka), 2000), kur norādīts, ka glazētās mandeles gatavotas, izmantojot sīrupu, cukuru un mandeles, un vārīšana veikta nelielā katliņā. Svarīgs fakts ir tas, ka par Geroskipas glazētajām mandelēm piešķirta godalga īpašā pasākumā, kas 1937. gadā noticis Strumbi (Στρουμπί).

Geroskipas glazētās mandeles minētas arī Geroskipas pašvaldības izdotajā grāmatā “Γεροσκήπου από την αρχαιότητα μέχρι σήμερα” (“Geroskipa no sendienām līdz mūsdienām”) (2008). Turklāt ikmēneša izdevumā “Ο Ταχυδρόμος της Πάφου” (“Pafas kurjers”) (2010. gada augusta numurā) ievietota intervija ar kādu ilggadēju ražošanas meistaru, kas glazētās mandeles gatavo joprojām un piebilst, ka tās ir viens no Geroskipas senajiem tradicionālajiem produktiem.

5.2. Produkta specifika:

Geroskipas glazēto mandeļu specifika ir divējāda:

a) produkta reputācija tradicionālās gatavošanas dēļ Geroskipas dimā kopš daudziem gadiem līdz pat mūsdienām un

b) sevišķas organoleptiskās īpašības, ar kurām tas atšķiras no citiem līdzīgiem produktiem. Šo īpašību vidū ir izstrādājuma raupjā virsma, ko rada izžuvušā cukura sīrupa ārējā kārtiņa, taču kas ēdot ir salīdzinoši mīkstāka nekā līdzīgiem produktiem un kūst mutē, radot patīkamu sajūtu. Turklāt Geroskipas glazētās mandeles cukura dēļ ir raksturīgi saldas. Šim produktam ir tik specifiska raupja virsma, konsistence un saldums, kādu nav citām glazētām mandelēm. Konkrētāk, ražojot Geroskipas glazētās mandeles, mandeļu aizsargāšanai/izolēšanai nelieto vasku (to praktizē citu glazētu mandeļu ražošanā, lai mandeles nezaudētu tajās esošās taukvielas). Turklāt, gatavojot Geroskipas glazētās mandeles, neizmanto nekādas citas izejvielas kā tikai mandeles un cukuru un nelieto nekādu papildu paņēmienu, lai glazētās mandeles pārklātu vēl papildus ar lakveida glazūru (vai nu izmantojot vasku, vai turpinot to apstrādi vārīšanas katliņā), kā to dara citu glazētu mandeļu ražošanā. Iepriekš minēto iemeslu dēļ uz produkta virsas esošās poras paliek atvērtas, tāpēc šo mandeļu virsma ir raupja, kādas nav citām glazētām mandelēm. Turklāt visu derīguma termiņa laiku Geroskipas glazētās mandeles ir mīkstākas un maigākas par pārējām glazētajām mandelēm, jo tām nav pievienota nekāda cita izejviela; pretstatā tam pārējām glazētajām mandelēm, lai tās saglabātos maigas, pievieno citas izejvielas.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Geroskipas glazēto mandeļu reputācijas dēļ tās ir pazīstamas visā Kiprā. Kā jau minēts, Geroskipas glazētās mandeles Geroskipā tiek gatavotas jau daudzus gadus, un to gatavošanai vajadzīgā zinātība pārmantota no paaudzes paaudzē līdz pat mūsdienām. Geroskipas glazēto mandeļu neatkārtojamība un šā produkta sevišķās īpašības izkopuši Geroskipā dzīvojošie ražotāji ar savu pieredzi un zinātību, jo īpaši attiecībā uz ražošanas metodi. Geroskipas glazēto mandeļu īpašā konsistence panākta galvenokārt, ievērojot noteiktu gatavošanas veidu, kurā liela nozīme ir grauzdēto mandeļu glazēšanas ilgumam, katliņa satura maisīšanas ritmam un produkta pagatavošanai izmantotajai receptei. Ražošanas procesa izšķirošs faktors un būtisks amatprasmes elements ir tas, ka pagatavotājam jāpaliek pie sava darba rīka (katliņa) visu gatavošanas laiku, lai pastāvīgi kontrolētu glazēšanas procesu kopumā un nekavējoties veiktu vajadzīgās korekcijas attiecībā uz sīrupa biezumu un kvalitāti, kā arī glazēšanas temperatūru. Turklāt ļoti svarīgi ir saskaņot grauzdēto mandeļu apcukurošanas ilgumu ar katliņa satura maisīšanas ritmu. Jo īpaši, ja apcukurošanās notiek pārāk agri un/vai ja maisīšanas ritms nav pareizs, glazētās mandeles pielīp viena pie otras. Un pretēji, ja apcukurošanās notiek pārāk vēlu un/vai ja maisīšanas ritms nav pareizs, glazētās mandeles sažūst un cukura glazūras kvalitāte nav laba. Visi iepriekš aprakstītie faktori pieder pie tradīcijas, autentiskiem ražošanas paņēmieniem un veido Geroskipas vietējo ražotāju pieredzi un amatprasmi. Turklāt panākumi, gatavojot produktu pēc aprakstītās receptes, atkarīgi arī no tā, ka izmantotas tiek vienīgi divas izejvielas: cukurs un mandeles un nekā vairāk (pretstatā tam, ko izmanto, ražojot pārējo veidu grauzdētās mandeles).

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.moa.gov.cy/moa/da/da.nsf/All/BAB8773EB6D4C5BD422576CD00354E95/$file/EvnoikiApofasiYpourgou4406Jan10.pdf?OpenElement

(1) OV L 93, 31.3.2006., 12. lpp.